# Carola Ortiz

Carola Ortiz (Terrassa, 15 de març de 1986) és una cantant, clarinetista i compositora catalana.
Inicia els estudis musicals als set anys al Conservatori de Terrassa (clarinet) i, als divuit, mentre s'obre camí dins l'escena del jazz tocant amb el seu pare (també músic de jazz), estudia al Taller de Músics de Barcelona. El 2010 obté el grau superior a l'ESMUC. En 2016 edita el seu primer disc com a compositora, titulat Sirin. El treball, reuneix músics de jazz, flamenco, música brasilera i folklore argentí de l'escena de Barcelona i fou doblement nominat a “Millor Àlbum de Jazz Vocal” i a “Millor Àlbum de Debut” als Independent Music Awards (IMAs) de Nova York (2017).
El 2017 és convidada a participar en l'“India International Guitar Festival” (Calcuta) pel músic Debashish Bhattacharya. Fruit d'aquesta experiència, Carola participarà al primer àlbum d'Anandi Bhattacharya (filla del músic), titulat “Joys Abound” en el qual, a més, s'inclou el tema “Flor de Pluja” compost i interpretat per Carola Ortiz. Aquesta experiència suposa l'inici de la seva relació amb la cultura musical de l'Índia que inspirarà el seu segon disc: Spirala (2018). A l'àlbum, inclòs a la llista de millors àlbums de l'any del prestigiós musicòleg Ted Gioia, hi participen músics de les escenes de Barcelona, Berlín i de l'Índia.
El 2021 publica el seu primer disc cantat íntegrament en català titulat Pecata Beata(Segell Microscopi, 2021). En aquest nou treball, l'artista egarenca, posa música a una col·lecció de poemes d'escriptores catalanes com Montserrat Abelló, Mercè Rodoreda, Víctor Català, Carme Guasch i Anna Gual, entre d'altres, per celebrar, a través dels seus versos, l'univers femení més proper.
En l'àmbit teatral ha participat a les obres "El Curiós Incident del Gos a Mitjanit" com a clarinetista (2016) i a “e.v.a.” com a cantant principal (2017) ambdues amb música composta per Marco Mezquida i dirigides per Julio Manrique.
A nivell estatal ha col·laborat amb Joan Albert Amargós, Lluís Vidal, Marco Mezquida i amb la cantaora Rocío Márquez i ha format part dels conjunts “Los Moussakis” (fusió jazz amb música tradicional balcànica) i Coetus (orquestra de percussió ibèrica). Ha estat, a més, artista resident de l'associació “Gràcia Territori Sonor”, convidada pel seu creador, el músic i escriptor Víctor Nubla. El gener de 2020 Carola presenta la seva música a Nord-amèrica, actuant, entre d'altres, al “4th Mediterranean Jazz Festival” de Nova York. El febrer d'aquest mateix any, participa a una extensa gira per l'Índia presentant “The Crossover Project” projecte conjunt amb la cantant i percussionista índia Charu Hariharan.

## Discografia pròpia

* Cantareras (Microscopi, 2023)
* Pecata Beata (Microscopi, 2021)
* Spirala (Discmedi, 2018)
* Sirin (Temps Record, 2016)
* Ramona - Minimal Hits (Nuevas Musicas Colombianas, 2015)
* Unplugged - AxisOrca Rythm Trio (Whatabout Music, 2014)
* Axis - AxisOrca (Whatabout Music, 2013)

## Referències

* ↑ «Carola Ortiz». Jazz Terrassa.
* ↑ EFE «Carola Ortiz lanza "un mensaje de amor y paz" en su primer disco en solitario». La Vanguardia. EFE, 30-06-2016.
* ↑ «Carola Ortiz: Sirin» (en castellà). http://www.b-ritmos.com/, 09-07-2016.
* ↑ «THE 16TH INDEPENDENT MUSIC AWARDS NOMINEES» (en anglès). Independent Music Awards, 2017.
* ↑ Spencer, Neil «Anandi Bhattacharya: Joys Abound review – a refreshing debut» (en anglès). www.theguardian.com, 05-08-2018.
* ↑ Sedano, Georgina «Música y complicidad» (en castellà). La Vanguardia, 20-10-2018.
* ↑ Gioia, Ted. «The 100 Best Recordings of 2019» (en anglès). www.tedgioia.com, 01-01-2020. Arxivat de l'original el 2020-09-26. [Consulta: 2 setembre 2020].
* ↑ Miró, Carme «Pecata Beata». Sonograma Magazine, 29-04-2021.
* ↑ Vidal, Guillem «Carola o les ancestres». El Punt Avui, 09-05-2021.
* ↑ «Teatre Lliure». El curiós incident del gos a mitjanit, 2016. Arxivat de l'original el 2020-08-04. [Consulta: 2 setembre 2020].
* ↑ «e.v.a. de T de Teatre». e.v.a., 2017.
* ↑ «Gràcia Territori Sonor», 2011.
* ↑ Harikumar, J S. «The Crossover Project in Kerala capital blends jazz, Carnatic and flamenco music» (en anglès). The Hindu, 13-02-2020.

## Enllaços externs

* Carola Ortiz - Lloc web oficial